ভুয়ো সিম কার্ড কাণ্ডে দিল্লি যোগ! উত্তরবঙ্গে গ্রেফতার আরও ২

জলপাইগুড়ি: ভুয়ো সিম কার্ড (Fake Sim Card) কেলেঙ্কারিতে বড়সড় চক্রের হদিস পেয়েছে পুলিশ (Police)। জলপাইগুড়ি (Jalpaiguri) জেলার একাধিক জায়গা থেকে ইস্যু হওয়া বেনামি সিম কার্ড দিল্লি সহ বিভিন্ন রাজ্যে অপরাধমূলক কাজে ব্যবহৃত হচ্ছে বলে তদন্তে উঠে এসেছে। ইতিমধ্যে মালবাজার থানার পুলিশ জলপাইগুড়ি জেলার মাল, মেটেলি এবং নাগরাকাটা থানার তিনজন সিম বিক্রেতার নাম সামনে এনেছে, যারা সাধারণ মানুষের পরিচয় ব্যবহার করে একাধিক ভুয়ো সিম কার্ড ইস্যু করেছে।

গোটা ঘটনার তদন্তে নামার পর পুলিশ জানতে পারে, এসব সিম কার্ড শুধু রাজ্যের বিভিন্ন অবৈধ কল সেন্টারেই নয়, দেশের বিভিন্ন জায়গার অনলাইন প্রতারকদের হাতেও পৌঁছে গেছে। সোমবার মালবাজার থানার পুলিশ মালবাজার স্টেশন রোডের এক মোবাইল দোকানে অভিযান চালিয়ে দুই কর্মচারীকে গ্রেফতার (Arrested) করেছে। তবে সেই দোকানের মালিক এখনও পলাতক।

আরও পড়ুন: রাতারাতি পাচারের চেষ্টা, নাকা চেকিংয়ে বানচাল করল পুলিশ

সিম জালিয়াতি চক্রের মূলপাণ্ডাদের খুঁজে বের করতে অতিরিক্ত জেলা পুলিশ সুপার (গ্রামীণ) সমীর আহমেদের নেতৃত্বে স্পেশাল ইনভেস্টিগেশন টিম গঠন করা হয়েছে। আর তদন্তে উঠে আসছে চাঞ্চল্যকর তথ্য। জানা গিয়েছে, ধূপগুড়ি, ময়নাগুড়ি এবং জলপাইগুড়ি থানা এলাকা থেকেও অসংখ্য বেনামি সিম কার্ড ইস্যু করা হয়েছে। ইতিমধ্যেই এই তিনটি থানায় নতুন করে মামলা দায়ের হয়েছে।

তদন্তে উঠে আসে মাল থানা এলাকার এক সিম বিক্রেতা অর্ণব দত্তের নাম, যাকে ইতিমধ্যে গ্রেফতার করা হয়েছে। তার কাছ থেকে ৩০টি ‘পয়েন্ট অফ অ্যাক্টিভেশন’ সিম উদ্ধার করেছে পুলিশ। পুলিশের সন্দেহ, সে অবৈধভাবে মোবাইল সার্ভিস প্রোভাইডারদের থেকে একাধিক মাস্টার সিম কার্ড সংগ্রহ করেছে এবং এর মাধ্যমে প্রচুর ভুয়ো সিম চালু করেছে।